Júlían kraftlyftingamaður sýnir sinn dag Júlían J. K. Jóhannesson , kraftlyftingamaður , ætlar að leyfa fólkinu í landinu að fá innsýn í sitt líf í dag , mánudaginn 9. desember . Júlían mun taka yfir Instagram síðu ÍSÍ @isiiceland og taka upp sinn dag á Instagram Story . Júlían hefur náð glæsilegum árangri í kraftlyftingum síðastliðin ár . Á síðasta ári setti Júlían heimsmet , Evrópumet og mörg Íslandsmet , hann náði 3. sæti á heimsmeistaramótinu 2018 og var í 2. sæti í kjöri á Íþróttamanni ársins 2018 . Nú nýverið setti Júlían heimsmet í réttstöðulyftu í +120 kg flokki á HM 2019 , er hann lyfti 405,5 kg . Hann bætti eigið heimsmet um hálft kíló og hreppti auk þess bronsverðlaunin í +120 kg flokki í samanlögðum greinum á mótinu . Hann er í miklu stuði þessa dagana og segist hvergi nærri hættur , enda eigi hann svo sannarlega eftir að toppa . Það verður spennandi að fylgjast með degi í lífi Júlíans í dag . Von er á að fleira íslenskt afreksíþróttafólk taki við Instagram síðu ÍSÍ á næstu vikum , en þeir sem vilja fylgjast með íslensku afreksíþróttafólki æfa , keppa og takast á við hversdagsleikann geta fylgt Instagram síðu ÍSÍ og fengið upplifunina beint í símann .